text: Kajak-konge i Kolding havn
  15 oktober 2014 kl. 17.18
  Søren Walter sejlede i havn i Kolding onsdag. De seneste måneder har han levet i sin kajak - alt sammen for et godt formål.
  1.600 kilometer. Så lang var den 53-årige Søren Walters rejse i kajak. Han har sejlet Danmark rundt i to måneder, og i dag nåede han i mål i Kolding.
  - Det er dejligt at komme i land, sagde han i dag til TV SYD.
  Onsdag blev han modtaget af publikum, horn og sprøjtende champagne.
  Turen gik først op ad Vestkysten, ned i Kattegat, tværs over Storebælt til Bornholm, og syd om Sjælland tilbage mod Jylland. Formålet har været at samle penge ind til organisationen, La Vida, som hjælper børn med livstruende sygdomme, samt deres familier.
  Turen har givet ham 60.000 kr. til formålet.
  